**OBRAZLOŽENJE**

Uredba o organizacijskim i tehničkim standardima za povezivanje na državnu informacijsku infrastrukturu („Narodne novine", br. 103/15) (u nastavku teksta: Uredba), donesena je na temelju članka 4. stavka 2., članka 7. stavka 5. i članka 16. stavka 6. Zakona o državnoj informacijskoj infrastrukturi („Narodne novine", br. 92/14).

Navedenom Uredbom bili su propisani organizacijski i tehnički standardi za povezivanje na državnu informacijsku infrastrukturu, uvjeti i aktivnosti nužne za pokretanje, implementaciju, razvoj i nadzor projekata vezanih uz državnu informacijsku infrastrukturu, način upravljanja te ostali elementi neophodni za rad državne informacijske infrastrukture.

Novom Uredbom došlo je do većeg broja dopuna i izmjena pojmova, definicija, nadležnosti i rješenja u odnosu na staru, te nova Uredba sadrži 25 članaka i to:

Članak 1. određuje sam predmet Uredbe kojom se utvrđuju organizacijski i tehnički standardi za povezivanje na državnu informacijsku infrastrukturu, uvjeti i aktivnosti nužni za pokretanje, implementaciju, razvoj i nadzor projekata vezanih uz državnu informacijsku infrastrukturu, način upravljanja, razvoja te ostali elementi neophodni za rad državne informacijske infrastrukture; uređuje se način povezivanja e-usluga na sustav središnjeg državnog portala, na NIAS i korisnički pretinac; ustroj, sadržaj, način korištenja i uvjete za evidenciju javnih registara u Metaregistru te se utvrđuje uspostavu, financiranje i vlasništvo, upravljanje i razvoj, obveze i uvjete korištenja Centra dijeljenih usluga (CDU).

Člankom 2. definiraju se pojmovi: Centar dijeljenih usluga (CDU), Pružatelj i Primatelj usluga, Dijeljena usluga (DU), TIER 3 metodologija, Središnji sustav interoperabilnosti (SSI), Tijela javnog sektora, Autentifikacija, NIAS, IKT, Tehnička infrastruktura, Horizontalne usluge, „Oblak“, Usluge Faas, IaaS, PaaS, SaaS i CaaS.

Članci 3.-7. definiraju uspostavu CDU-a, njegov cilj, obveze, mjesto uspostave računalne infrastrukture pružatelja usluge, središnje tijelo državne uprave nadležno za određivanje kriterija za pohranu podataka u podatkovne centre te se specificiraju pružatelji usluga CDU za dijeljene usluge (APIS IT, Fina, CARNet i AKD). Osim toga, određuju se okolnosti vezano uz financiranje, vlasništvo i imovinu CDU-a, način upravljanja i razvoja CDU-a, Katalog usluga te korisnike usluga CDU-a.

Člankom 8. definira se koja infrastrukturna rješenja podržava CDU i temeljem kojeg standarda (THIER 3).

Članak 9. definira usluge CDU-a i to od usluga smještaja IKT opreme do infrastrukturnih, tehničkih, horizontalnih poslovnih do savjetodavnih usluga u primjeni IKT-a.

Člancima 10. i 11. definiraju se obveze korištenja usluga CDU-a.

Sigurnosni zahtjevi državne informacijske infrastrukture definirani su člankom 12., dok su organizacijski i tehnički standardi sustava e-Građani i e-Poslovanje te elektronički zapisi u sustavu javne uprave određeni člancima 13. 14. i 15.

Nadalje su Uredbom utvrđeni uvjeti i aktivnosti nužni za pokretanje, implementaciju i razvoj projekata DII na način da članak 16. govori o projektima u Registru ProDII, članak 17. o uključivanju u e-uslužni prostor RH i EU, a članak 18. navodi tehničke standarde.

O Metaregistru se navode članci od 19.-23. i to definiranjem njegovog ustroja, sadržaja, načina korištenja i pristupa podacima, načinu upravljanja i vođenja te obveze unosa podataka.

Prijelaznim i završim odredbama se od članka 24. i 25. određuje da će Upravljački odbor CDU pripremati godišnje planove, koje će središnje tijelo državne uprave nadležno za poslove e-Hrvatske upućivati Vijeću za državnu informacijsku infrastrukturu radi prihvaćanja, te se navodi rok za upućivanje i donošenje Kataloga. Također se navodi da stupanjem na snagu ove Uredbe prestaje važiti Uredba o organizacijskim i tehničkim standardima za povezivanje na državnu informacijsku infrastrukturu (NN 103/2015), Uredba o izmjenama Uredbe o organizacijskim i tehničkim standardima za povezivanje na državnu informacijsku infrastrukturu (NN 40/2016) i Uredba o dopuni Uredbe o organizacijskim i tehničkim standardima za povezivanje na državnu informacijsku infrastrukturu (NN 79/2016).